Author: agenda0
Company: agenda

P r e d k l a d a c i a  s p r á v a 

          Na základe uznesenia vlády Slovenskej republiky číslo 855  zo dňa 6. októbra 1999 bolo uložené ministrovi hospodárstva zabezpečiť účasť na zasadnutí a informovať o činnosti  2. Pracovného stola pre ekonomickú rekonštrukciu, rozvoj a spoluprácu v rámci Paktu stability pre juhovýchodnú Európu. Informácia o priebehu a výsledkoch zasadnutia Pracovného stola č.2 Paktu stability sa predkladá s oneskorením s dôvodu zapracovania priebehu a výsledkov zo zasadnutia Regionálneho stola Paktu stability a výsledkov Regionálnej donorskej konferencie, ktoré sa konali koncom júna 2001. Ministerstvo hospodárstva na týchto zasadnutiach nebolo zastúpené a podklady k spracovaniu materiálu zo zasadnutia Regionálneho stola Paktu stability a Regionálnej donorskej konferencie boli doručené na MH SR 6.7.2001.
	
V dňoch 22.-23.05. 2001 sa stretol na svojom 4. zasadnutí Pracovný stôl č.2 Paktu stability o hospodárskej  obnove, rozvoji a spolupráci v Tirane. Stretnutie oficiálne otvoril albánsky premiér Ilir Meta, ktorý zdôraznil záväzok svojej vlády zohrať aktívnu úlohu a prispieť čo možno najväčšou mierou k úspechom Paktu stability. Premiér podčiarkol, že skutočná hodnota Paktu nemôže byť hodnotená len na základe kvantitatívnych ukazovateľov tzv. fázy rýchleho štartu, ale že jeho filozofia procesu rozvoja je založená na  stredno- a dlhodobých stratégiách, ktorých cieľom je dosiahnutie stabilnejšieho a lepšie prosperujúceho regiónu.

Stretnutie bolo rozdelené na tri časti investície a obchod, infraštruktúra a ostatné aktivity. Prvá časť rokovania, zameraná na investície a obchod, bola rozdelená do troch samostatných celkov: investície, investičný blok a liberalizácia a uľahčenie obchodu. Druhá časť rokovania, zameraná na infraštruktúru, bola rozdelená do dvoch samostatných celkov: hodnotenie QSP v oblasti infraštruktúry a prezentácia strategických štúdií. Tretia časť rokovania sa zamerala na iné aktivity, pričom prerokované boli viaceré okruhy. V informatívnej časti boli vyhodnotené: BAC (poradný výbor pre obchod), dunajská spolupráca a bankový sektor. Zástupkyňa FAO, špeciálny hosť zasadnutia Pracovného stola č.2, predniesla príspevok o rozvoji vidieka. Ďalšími okruhmi boli životné prostredie, sociálna súdržnosť  a e-SEE.

Dňa 28.6. 2001 sa v Bruseli uskutočnilo 3. zasadnutie Regionálneho stola (RS) Paktu stability pre JVE (PS), ktorý je hlavným riadiacim, rozhodovacím a koordinačným fórom PS, rozhoduje o principiálnych otázkach podstaty a implementácie PS a usmerňuje pracovné stoly PS. Zasadnutia sa zúčastnili všetky krajiny PS – členovia, facilitátori a pozorovatelia. SR ako pozorovateľa PS zastupoval GR SEUI M. Adamiš.

Zvláštny koordinátor PS B. Hombach, ocenil pokrok dosiahnutý v PS, ktorý sa realizuje tretí rok a poďakoval všetkým jeho účastníkom a všetkým prítomným za doterajšie úsilie. Z balíka rýchlych projektov (tzv. Quick Start Package), ktorý obsahuje 244 projektov, pre ktoré bolo na prvej regionálnej donorskej konferencii v marci 2000 získaných 2,4 mld. euro, sa medzi marcom 2000 a májom 2001 začalo realizovať viac ako 80%. Tieto projekty pomohli urýchliť vnútorné reformy v krajinách regiónu a zlepšiť regionálnu spoluprácu. Zároveň sa vytvorili podmienky pre druhú Regionálnu donorskú konferenciu, ktorá by mala Pakt posunúť do ďalšej fázy. V nej sa PS v záujme zefektívnenia svojich aktivít sústredí na prioritné oblasti.

Dňa 29.6.2001 sa v Bruseli uskutočnila prvá Donorská konferencia pre JZR (s výnimkou Kosova), ktorú zvolala EK a Svetová banka (SB) v rámci ich donorských koordinačných aktivít vo vzťahu k regiónu JVE. Konferencie sa zúčastnili zástupcovia 42 krajín a 25 medzinárodných organizácií. SR bola na Konferencii zastúpená pracovníkmi Misie SR pri ES.

Účastníci oznámili donorské záväzky vo výške 1,28 mld. USD/1,50 mld. euro na podporu ekonomickej obnovy a transformácie JZR. V prílohe uvádzame tabuľkový prehľad donorských príspevkov jednotlivých krajín a organizácií v mil. USD.